Per Clausen (EL), 2009-03-10:
Flere gange i dag er det lykkedes mig sådan at føle mig hensat til min ungdom, og det skyldes ikke, at jeg er ved at blive senil - det håber jeg ikke - men jeg synes, det er helt fantastisk, hvordan ord som socialisme og revolution virkelig spiller en central rolle i Folketingssalen i de debatter, vi har.
Det er jo lige til at blive glad og begejstret over.
Men jeg må jo sige, at når jeg så kigger på de forslag, vi debatterer, og den sammenhæng, de indgår i, så falder jeg nu en lille smule til ro igen.
For man må jo nok sige, at selv om jeg ikke vil tale så ringe om fru Anne Grete Holmsgaard, at jeg vil sige, at hendes revolutioner tåler sammenligning med statsministerens, så er det nu alligevel i den forsigtige kategori.
Det er også en af de ting, som de, der hele tiden forbinder socialisme og revolutioner med hinanden, glemmer, nemlig at de fleste revolutioner i verden ikke har haft noget som helst med socialisme at gøre.
Så det syntes jeg skulle siges.
Ellers må vi jo konstatere, at biogas er sådan en ting, som alle elsker.
Landbrugsraadet elsker det, regeringspartierne elsker det, Dansk Folkeparti elsker det, Socialdemokratiet, SF og De Radikale synes også, at det er helt fantastisk.
Den grønne tænketank Concito, der ellers ikke elsker noget som helst andet end måske sig selv, jubler over det.
Og regeringen vil basere en stor del af sin grønne vækstplan på det.
Det er altså biogas, vi snakker om.
Det bliver betegnet som en vedvarende energikilde, og så bliver det betegnet som CO2-neutralt.
Efter min og Enhedslistens opfattelse er det nu en sandhed med ganske mange modifikationer, for biogas kommer jo ikke af ingenting.
Biogas kommer af gylle.
Gylle kommer af svin.
Svin kommer bl.a. af foder.
Og vi taler om rigtig mange svin, i øjeblikket 25 millioner, og regeringens og landbrugets ønsker - det sagde ministeren jo også meget klart - er en øget produktion af hensyn til konkurrenceevnen og dermed altså en enorm fodermængde og bestemt også mere gylle.
Så vil jeg godt sige, at når man har den gylle, skal den gylle selvfølgelig bruges så fornuftigt som muligt.
Det foder, som vi hælder i vores svin, så de kan lave gylle, for nu ikke at bruge mere latrinære betegnelser, gør, at vi kan få noget energi.
Jamen hvor stammer det sojaprotein fra?
Det kommer primært fra Sydamerika og Asien, hvor det lægger beslag på store landbrugsområder, som ellers kunne bruges til lokal fødevareproduktion eller henlægges som uberørte naturområder, hvilket jo sådan set også ville have en CO2-positiv effekt.
Foderet bliver transporteret herop.
Det bliver sejlet med skib, kørt gennem Europa i lastbil, smidt for svinene, der producerer gylle, vi afgasser det, hvorefter vi hælder det ud i naturen.
Og så bliver svinene i øvrigt kørt til Tyskland og slagtet.
Tarmene flyves til Kina og retur for at blive renset, hvorefter svin i mundrette stykker transporteres tilbage og havner i en køledisk 2 km fra, hvor de henslæbte deres liv.
Her må man nok sige, at der virkelig er tale om energiproduktion, der er vedvarende og CO2-neutral.
Pointen her er, at det isoleret set selvfølgelig er fornuftigt at bruge gylle til at producere biogas, men hvis det bliver sådan, at vi baserer vores klimarigtige energiforsyning på, at vi skal opretholde og forøge en miljømæssigt og i øvrigt også nu økonomisk totalt ubæredygtig svineproduktion, så har vi bragt os i en rigtig dårlig situation.
Derfor kan Enhedslisten hverken deltage i tiljublingen af det her forslag som et revolutionært forslag - eller bare støtte det som et forslag, der peger i den rigtige retning.